Universität Ulm

D **Universitet Ulm** isch anne 1967 as *„Medizinisch-Naturwissenschaftliche Hochschule Ulm“* grindet wore un isch dodermit di jingscht Universitet z Bade-Wirttebärg. D Universitet Ulm het im Wintersemeschter 2011/12 rund 8700 Studänte ghaa. Im Zug vu dr Internationalitet bietet si fir alli Studänte ne professionälli Sprochuusbildig (UNIcert) mit vil verschidene Sproche un Fachrichtige. Bekannt isch d Universitet dur di äng Zämmearbet mit dr vile Unternämme, wu sich rund um d Universitet in ere Wisseschaftsstadt aasidle.

## Gschicht
Wu dr Wisseschaftsrot anne 1959 d Grindig vu neie Hochschuele in dr Bundesrepublik Dytschland gforderet ghaa het, isch am 8. Juni 1960 dr „Arbeitskreis Universität Ulm“ grindet wore. S Kultusminischterium het anne 1962 e *Medizinischi Akademi* fir Ulm vorgsääne, dr Arbetschrais het sich aber fir e Erwyterig zuen ere *Medizinisch-Naturwisseschaftlige Hochschuel* stark gmacht. Dr Grindungsuusschuss fir d Hochschuel unter em Vorsitz vum Prof. Dr. Ludwig Heilmeyer isch am 21. Merz 1964 yygsetzt wore. Am 25. Februar 1967 het di offiziäll Grindigsfyyr vu dr *Medizinisch-Naturwissenschaftlichen Hochschule Ulm* stattgfunde. No im nämlige Johr isch dr Hochschuel dr Name *Universität Ulm (Medizinisch-Naturwissenschaftliche Hochschule)* dur d Landesregierig vu Bade-Wirttebärg verlihe wore: Si het doderdur dr Name un dr Rang vun ere Universitet iberchuu.

Am 14. Juli 1969 isch dr Gurndsati fir d Neiböute uf em Obere Eselsbärg glait wore. Schrittwyys isch dr Lehrbedriib ufgnuu wore: Im WS 1969/70 in dr Fächer vorklinischi Medizin un Physik, im WS 1970/71 Mathematik, im WS 1971/72 Chemi, im SS 1972 klinischi Medizin, im WS 1973/74 Biologi, im WS 1977/78 Wirtschaftsmathematik, im WS 1982/83 Zahnmedizin, im WS 1998/99 Wirtschaftsphysik, im WS 1999/2000 Wirtschaftswisseschafte un im WS 2000/2001 Wirtschaftschemi. No Befirwortig vu dr Uusböublän vu dr Landesregierig dur dr Wisseschaftsrot het im WS 1989/90 dr Lehrbedriib aagfange in dr Fächer Elektrotächnik un Informatik. Anne 1990 isch mit em Böu vu neie Gebei fir d Ingenieurwisseschafte aagfange wore, dr sognännte „Universität West“. 

Am 15. Oktober 2007 het d Uni Ulm mit dr Universitete Hoheheim, Stuegert un Dibenge ne Universitetsallianz grindet. Ziil sei s, d Zämmearbet uf dr Forschigs- un Verwaltigsebeni z verbessere.

## Fakultete
* Fakultet fir Naturwisseschafte (Biologi, Chemi un Physik)
* Fakultet fir Mathematik un Wirtschaftswisseschafte
* Medizinischi Fakultet
* Fakultet fir Ingenieurwisseschafte un Informatik

## Internationali Studiegäng
D Universitet Ulm bietet fimf änglischsprochigi Master Studiegäng aa, wu sich an dytschi un internationali Studänte richte: Advanced Materials, Communications Technology, Energy Science and Technology, Finance, Molecular Medicine. 

## Wyteri Yyrichtige
### Klinikum
S Universitetsklinikum Ulm mit iber 1000 Bette un iber 5700 Bscheftigte het sich vor allem uf d Bhandlig vu Tumor-, Härzchraislauf- un Muskelchrankete spezialisiert.

### Kommunikations- und Informationszentrum
S Kommunikations- un Informationszäntrum (kiz) isch dr zäntral Dienschtlaischter fir Bibliotheks-, IT- un Medie-Dienscht vu dr Universitet Ulm. Anne 2002 isch s kiz us dr bis dert aigeständige zäntrale Yyrichtige Bibliothek, Rächezäntrum, Zäntrali fir Foto, Grafik un Reproduktion, Sprochkommunikation un Medietächnik firigange un bscheftigt hite rund 140 Lyt.

### Botanische Garte
Dr Botanisch Garte Ulm isch anne 1981 as zäntrali Yyrichtig vu dr Universitet Ulm grindet wore. Är umfasst e Flechi vu rund 28 Hektar. Näbe ne baar Gwächshyyser het s u.&nbsp;a. dr *Nei Apothekergarte Ulm* un s *Grien Klassezimmer*.

### Schloss Reisensburg
S Schloss Reisensburg isch e Dagigs/Konferenzort bi Genzburg. D Laitung unterstoht em ehmolige Räktor Prof. em. Fliedner. S Schloss ghert syter anne 1997 zur Universitet. As e uusälbständigi Stiftig im Kerperschaftsvermege vu dr Universitet Ulm ferderet s Wisseschaftszäntrum Schloss Reisensburg di wisseschaftli Zämmearbet uf regionaler, nationaler un internationaler Ebeni, d Zämmearbet vu universitäre un usseruniversitäre Yyrichtige, dr Wissestransfer in Uus-, Furt- un Wyterbildig, dr Dialog zwische Wisseschaft, Wirtschaft, Bolitik un Verwaltig.

### Fakultätsibergryfigi Yyrichtige
D Universitet Ulm het e baar Yyrichtige, wu iber d Fakultäte gehn:
* Humboldt-Studiezäntrum fir Philosophi un Gaischtewisseschafte
* Zäntrum fir Allgmaini Wisseschaftligi Wyterbildig
* Zäntrum fir Sproche un Philologi

## Weblink

* Offiziälli Internetbresänz vu dr Universitet Ulm

## Fueßnote